Bussjåfør la passasjer i bakken:– Jeg overreagerte ikke
Bussjåfør Konrad Jan Tujak opplevde passasjeren som så aggressiv at han la ham i bakken. På formiddagen andre påskedag rykket politiet ut til Tromsø sentrum etter melding om slagsmål mellom to personer på en buss. Lokalavisen iTromsø omtalte saken først. Før politiet ankom var iTromsøs journalist Lars Lillehagen på stedet. Han observerte at en mann hadde lagt en person i bakken, satt oppå ham, og holdt ham fast. Lillehagen filmet opptrinnet. – Overreagerte ikke – Be han flytte seg! Jeg får ikke puste, ropte personen på bakken.  Samtidig ropte mannen som satt oppå: «Ring politiet, kompis».  – Hjelp meg! Hjelp meg, insisterte mannen på bakken, hvorpå mannen på toppen svarte: «Hold kjeft».  Det viste seg at mannen som holdt den andre fast er bussjåfør Konrad Jan Tujak. Personen på bakken var en passasjer, som sjåføren opplevde som aggressiv. Politiet rykket ut med to patruljer. – Jeg overreagerte ikke. Jeg bare satt på ham. Jeg ville at politiet skulle komme, slik at vi kunne forklare hva som skjedde. Jeg bare holdt han og jeg ville ikke at han skulle slippe unna hele greia, sier bussjåfør Tujak. Han opplevde det som en farlig situasjon, sier han til iTromsø etter hendelsen.  Forløpet var at en mann banket på ruten i bussen for å få være med. Bussen sto da i et lyskryss, og sjåføren åpnet døra etter at mannen skal ha gestikulert rett foran bussen i lyskrysset. – Truende oppførsel Han skal også ha oppført seg truende da han kom inn i bussen, ifølge Tujak. – Han kalte meg for masse stygge ord, og provoserte meg. Jeg ba ham om å gå ut. Og sa at jeg skulle ringe politiet, men da tok han telefonen ut av hånden min og løp, beskriver bussjåføren. Han slo av motoren på bussen og satte parkeringsbremsen på. Men da han dro etter mannen merket han at bussen skled litt bakover på vinterføret i sentrumsgaten. – Han skapte en farlig situasjon i trafikken. Det gjorde alt mer alvorlig. Jeg tenkte: «Nei, noen må ta ansvar her». For dette er ikke uvanlig, sier Tujak. Han fikk tak i passasjeren og la ham i bakken- etter eget utsagn for å sikre at politiet fikk tak i mannen. – Provoserer sjåførene Bussjåfør Tujak legger til at hans kolleger opplever flere situasjoner hvor passasjerer provoserer bussjåføren. Magnar Nilsen er daglig leder i busselskapet TIDE Tromsø. Han er orientert om hendelsen. Nilsen har ikke snakket med sjåføren ennå, men har pratet med trafikkledelsen. – Jeg formoder at sjåføren har gjort slike grep fordi han har sett situasjonen som såpass truende. Og at han har ansett personen som en risiko for seg selv og andre, og derfor har forsøkt å avverge situasjonen, sier Nilsen. Han sier at det ikke er registrert mange lignende situasjoner i selskapet. – Hva tenker du om måten sjåføren har opptrådt på? – Jeg må få pratet med sjåføren først. Og så er politiet inne i bildet og etterforsker saken. Vi skal hente ut film, og følge opp sjåføren med en samtale om hva som egentlig skjedde, svarer Magnar Nilsen. Operasjonsleder Rune Nilsen i Troms politidistrikt sier til VG at det er opprettet en straffesak. Det er ikke snakk om personskader etter hendelsen.
Bussjåfør Konrad Jan Tujak i Tromsø la en passasjer i bakken for at politiet skulle få tak i ham. Hendelsen skjedde på formiddagen mandag, og ble filmet av iTromsø-journalist. Sjåføren forteller til iTromsø at passasjeren oppførte seg truende, og skapte en farlig trafikksituasjon. Busselskapet TIDE Tromsø skal hente ut film og diskutere situasjonen med sjåføren.